Tvær 160 metar háar vindmyllur gætu risið við Lagarfossvirkjun á Úthéraði. Umhverfis- og framkvæmdanefnd Múlaþings hefur samþykkt að breyta skipulagi til að heimila vindorkuver við virkjunina.
Líkur hafa aukist á því að vindmyllur rísi við Lagarfossvirkjun á Úthéraði. Umhverfis- og framkvæmdaráð Múlaþings hefur samþykkt að vinna skipulag sem gerir ráð fyrir að Orkusalan fái að nýta vindorku á iðnaðarsvæði við virkjunina.
Gert er gert ráð fyrir tveimur vindmyllum sem yrðu samtals allt að 10 megavött og 160 metra háar. Þær myndu sjást víða að og yrðu í 700 metra fjarlægð frá gistihúsum fyrir ferðamenn við bæinn Ekru. Eftir umsögn Skipulagsstofnunar ákvað meiri hluti í Umhverfis- og framkvæmdanefnd Múlaþings að gera breytingu á aðalskipulagi sem heimili Orkusölunni að nýta vindorku við virkjunina.
Fulltrúi VG í nefndinni, Pétur Heimisson, var á móti því að samþykkja breytinguna. Í bókun minnti hann á þá afstöðu sveitarfélagsins frá því í mars í fyrra að fyrst þurfi að skilgreina þau svæði innan sveitarfélagsins þar sem heimilt verði að nýta vindorku. Fram hafi komið að ekkert bendi til þess að framkvæmdinni fylgi störf til lengri tíma og að þetta sé tilraunaverkefni til 25-30 ára. Það sé ekki í hag íbúa og náttúru að heimila vindorkuver við Lagarfossvirkjun.
Það er sveitarstjórn sem tekur endanlega ákvörðun um breytingu á aðalskipulagi en heimastjórn þarf líka að samþykkja nýtt deiliskipulag.
Tvær 160 metar háar vindmyllur gætu risið við Lagarfossvirkjun á Úthéraði. Umhverfis- og framkvæmdanefnd Múlaþings hefur samþykkt að breyta skipulagi til að heimila vindorkuver við virkjunina. 